МОТИВИ
Към проект на Наредба за изменение на Наредба № 1 от 4.02.2019 г. за треньорските кадри, издадена от министъра на младежта и спорта (обн. ДВ, бр. 13 от 2019 г., изм. и доп. бр. 91 от 2020 г., бр. 17 от 2021 г., изм. бр. 15 от 2022 г., изм. и доп. бр. 94 от 2022 г. )
1. Причини, които налагат приемането на предложените изменения:
[bookmark: _GoBack]В § 6 от ПЗР на Наредба № 1 от 4.02.2019 г. за треньорските кадри е предвидено за срок от четири години от влизането в сила на наредбата лицата, вписани в регистъра по чл. 22, ал. 1 от отменената Наредба № 2 от 2017 г. за професионалната правоспособност и квалификацията на спортно-педагогическите кадри (издадена на основание Закона за физическото възпитание и спорта (отм. ДВ, бр. 86/2018 г.) да запазят професионалната си правоспособност и квалификация за длъжностите, за които са вписани. В същия срок тези лица могат да да се регистрират в регистъра на треньорските кадри по чл. 9, ал. 1, т. 4 от Закона за физическото възпитание и спорта (ЗФВС) по реда и при спазване на изискванията на Наредба № 1/2019 г., а Министерството на младежта и спорта поддържа базата данни на регистъра на спортно-педагогическите кадри, воден по реда на отменената нормативна уредба, на интернет страницата си. 
Срокът по § 6, ал. 1 от ПЗР на Наредба № 1/2019 г. изтича на 12.02.2023 г. 
Съгласно чл. 97, ал. 3 и 4 от ЗФВС тренировъчна дейност се осъществява и треньорски услуги се предоставят само от треньорски кадри, вписани в регистъра по чл. 9, ал. 1 т. 4 от ЗФВС, а съгласно чл. 3, ал. 2 от Наредба № 1/2019 г. длъжностите на треньорските кадри се заемат и изпълняват само от лица, които отговарят на изискванията на наредбата и които са вписани в регистъра по чл. 9, ал. 1, т. 4 от ЗФВС.   
С изтичането на преходния период по § 6, ал. 1 от ПЗР на Наредба № 1/2019 г. ще се прекрати възможността лицата, вписани в регистъра на спортно-педагогическите кадри по отменената нормативна уредба, които още не са вписани в регистъра по чл. 9, ал. 1, т. 4 от ЗФВС, да упражняват тренировъчна дейност и да предоставят треньорски услуги.  
Регистърът, воден по реда на ЗФВС (отм.) съдържа 6775 вписани лица, а в регистъра на треньорските кадри по чл. 9, ал. 1, т. 4 от действащия ЗФВС към момента са вписани 4886 лица. Голяма част от лицата, вписани в регистъра на спортно-педагогическите кадри по ЗФВС (отм.) все още не са подали заявления за вписване в регистъра на треньорските кадри по чл. 9, ал. 1, т. 4 от ЗФВС. От друга страна в практиката по администриране на режима по вписване в регистъра по чл. 9, ал. 1, т. 4 от ЗФВС се установява, че въпреки публикуваните указания за кандидатстване и образци на заявления на интернет страницата на ММС, голяма част от постъпилите заявления съдържат непълноти или липсващи документи, за отстраняването на които на заявителите се дава възможност и срок съгласно чл. 16, ал. 9 от Наредба № 1/2019 г., което налага неколкократно разглеждане на съответните преписки, което забавя и произнасянето по тези преписки.
В ММС е постъпило писмо вх. № 09-00-3176/22.12.2022 г. от Българския футболен съюз (БФС) с предложение за удължаване на срока по § 6 от ПЗР на Наредба № 1/2019 г. В писмото се сочи, че треньорските кадри по футбол в системата на БФС са около 2000, като много от тях полагат труд в чужбина, което препятства своевременното и ефективно кандидатстване, за да бъдат вписани в регистъра по чл. 9, ал. 1, т. 4 от ЗФВС. Справка в регистъра по чл. 9, ал. 1, т. 4 от ЗФВС показва, че са вписани само 87 лица като треньорски кадри по футбол.  
Установява се, че въпреки възможността по чл. 6, ал. 2, т. 4 от Наредба № 1/2019 г. (в сила от 1.01.2021 г.) за вписване като инструктори със съответна квалификация в системата на въоръжените сили, Министерството на вътрешните работи и Националната служба за охрана, липсват заявления за вписване в регистъра по чл. 9, ал. 1, т. 4 от ЗФВС от такива лица. Удължаването на срока по § 6 от ПЗР на Наредба № 1/2019 г. ще даде възможност за достъп до треньорската професия на кадрите, осигуряващи повишаване и усъвършенстване на бойната и професионалната подготовка на военнослужещите и служителите  от въоръжените сили, Министерството на вътрешните работи и Националната служба за охрана. 
Удължаването на срока по § 6 от ПЗР на Наредба № 1/2019 г. ще даде възможност на голяма част от лицата, вписани в регистъра по отменената правна уредба, да приключат образованието си или да валидират знанията си по реда на Закона за професионалното образование и обучение, така че да отговарят на изискванията за вписване в регистъра по чл. 9, ал. 1, т. 4 от ЗФВС, без да губят междувременно правата си, произтичащи от § 6 от ПЗР на Наредба № 1/2019 г.   
През м. януари 2023 г. са предвидени крайните срокове за кандидатстване на спортните организации с проекти по програмите за развитие на спорта за всички и спорта за високи постижения, администрирани от ММС. За изпълнението на проектите си спортните клубове и федерации имат необходимост от оптимален брой треньорски кадри.   
В интерес на развитието на дейностите в областта на спорта и физическата активност е удължаване на срока, в който заинтересованите лица могат да се впишат в регистъра по чл. 9, ал. 1, т. 4 от ЗФВС без да губят правата си, произтичащи от разпоредбата на § 6 от ПЗР на Наредба № 1/2019 г.    
Поради изложеното с проекта на акт се предлага преходния период по § 6, ал. 1 от ПЗР на Наредба № 1/2019 г. да се удължи с още една година. 
2. Цели, които се поставят с предложените промени:
Предложената промяна е в интерес на лицата, вписани в регистъра на спортно-педагогическите кадри по отменената нормативна уредба, както и на спортните клубове, където те упражняват дейността си.
Целта на промяната е да се удължи с една година времето, през което посочените лица имат възможност да заявят вписването си в регистъра на треньорските кадри по чл. 9, ал. 1, т. 4 от ЗФВС, без да бъдат лишени от правото да заемат треньорски длъжности, предоставено им съгласно § 6 от ПЗР на Наредба № 1/2019 г., а спортните клубове да могат законосъобразно да се ползват от техните услуги.    
3. Очаквани резултати от прилагането на нормативния акт:
Обезпечаване на тренировъчната и спортно-състезателната дейност на спортните организации, както и на изпълнението на проектите на спортните организации по програмите, администрирани от Министерството на младежта и спорта и общините. 
 4. За прилагането на проекта на Наредба за изменение на Наредба № 1 от 4.02.2019 г. за треньорските кадри не са необходими допълнителни финансови или други средства.
5. Нормативният акт не транспонира разпоредби на правото на ЕС, поради което не е необходим анализ за съответствие. 

